
Text rozhodnutia
Súd: Krajský súd Trnava Spisová značka: 14S/3/2015 Identifikačné číslo súdneho spisu: 2015200009 Dátum vydania rozhodnutia: 06. 03. 2015 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2015:2015200009.2 Uznesenie Krajský súd v Trnave v právnej veci žalobcu: Fakultná nemocnica Trnava, so sídlom A. Žarnova 11, 917 75 Trnava, IČO: 00 610 381, právne zastúpený: Advokátska kancelária MAJLING & NINČÁK, s.r.o., so sídlom Palárikova 14, 811 04 Bratislava, IČO: 35 960 728, proti žalovanému: Úrad pre dohľad nad zdravotnou starostlivosťou, so sídlom Žellova 2, 829 24 Bratislava, o preskúmanie zákonnosti rozhodnutia žalovaného číslo ZS 204/00004/2014/R zo dňa 06. novembra 2014, o žiadosti žalobcu o odklad vykonateľnosti, t a k t o r o z h o d o l : Krajský súd v Trnave o d k l a d á vykonateľnosť rozhodnutia žalovaného číslo ZS 204/00004/2014/ R zo dňa 06. novembra 2014 až do právoplatného rozhodnutia súdu vo veci vedenej na tunajšom súde pod sp. zn. 14S/3/2015. o d ô v o d n e n i e : Žalobou zo dňa 09.01.2015, doručenou tunajšiemu súdu dňa 12.01.2015, sa žalobca prostredníctvom právneho zástupcu domáha preskúmania zákonnosti rozhodnutia žalovaného číslo ZS 204/00004/2014/ R zo dňa 06.11.2014, vydaného predsedníčkou Úradu pre dohľad nad zdravotnou starostlivosťou, ktorým táto ako správny orgán príslušný rozhodnúť na základe ust. § 23 ods. 1, písm. e) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov (ďalej len „zákon č. 581/2004 Z. z.“) rozklad poskytovateľa zdravotnej starostlivosti Fakultnej nemocnice Trnava (žalobca) zamietla a rozhodnutie prvostupňového správneho orgánu (Úrad pre dohľad nad zdravotnou starostlivosťou, pobočka Trnava) č. ZS 204/00004/2014 zo dňa 18.02.2014 postupom podľa ust. § 23 ods. 1, písm. e) zákona č. 581/2004 Z. z. a podľa ust. § 59 ods. 2 zákona č. 71/1967 Zb. o správnom konaní (správny poriadok) potvrdila. Prvostupňový správny orgán rozhodnutím č. ZS 204/00004/2014 zo dňa 18.02.2014 postupom podľa ust. § 18 ods. 1, písm. b) bod 1, § 50 ods. 2, písm. a), § 64 ods. 2, písm. b) a ods. 5 zákona č. 581/2004 Z. z. a podľa ust. § 47 správneho poriadku žalobcovi ako poskytovateľovi zdravotnej starostlivosti uložil pokutu vo výške 3.000 eur za porušenie ust. § 4 ods. 3 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, teda za porušenie povinnosti poskytnúť zdravotnú starostlivosť správne. Predmetné porušenie zo strany žalobcu malo spočívať v nesprávne poskytnutej zdravotnej starostlivosti novorodencovi počas jeho hospitalizácie na novorodeneckom oddelení žalobcu od 19.10.2012 do 22.12.2012. Žalobca prostredníctvom právneho zástupcu okrem iného požiadal o odklad vykonateľnosti napadnutého rozhodnutia žalovaného, pričom v tejto súvislosti dôvodil predovšetkým tým, že okamžitým výkonom napadnutého rozhodnutia hrozí žalobcovi a tretím osobám závažná ujma, nakoľko žalobca je poskytovateľom zdravotníckej starostlivosti, pričom za posledné obdobie sa nachádza v nepriaznivej ekonomickej situácií, ktorá je spôsobená objektívnym stavom zdravotníctva a všetky finančné prostriedky, ktoré sú mu hradené za výkony zdravotníckej starostlivosti, sú použité na nákup liekov a zdravotníckeho materiálu, ako aj mzdy zamestnancov. Na záver dodal, že finančné prostriedky, ktorými žalobca disponuje, nekryjú ani jeho bežnú prevádzku. Podľa § 250c ods. 1 zákona č. 99/1963 Zb. Občiansky súdny poriadok (ďalej len „O.s.p.“), žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Tunajší súd na základe dôvodov uvedených v žalobcom podanej žiadosti o odklad vykonateľnosti dospel k záveru, že v danom prípade sú splnené podmienky pre odklad vykonateľnosti preskúmavaného rozhodnutia podľa § 250c ods. 1 O.s.p. a rozhodnutie žalovaného o uložení platobnej povinnosti (vzhľadom na okolnosti) v relatívne značnej výške 3.000 eur možno bez ďalšieho považovať za rozhodnutie, okamžitým výkonom ktorého by žalobcovi hrozila závažná ujma predpokladaná procesným predpisom, preto žiadosti žalobcu vyhovel tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustný opravný prostriedok.

